Peter Juščák

Peter Juščák (* 1953, Prešov-Solivar) je slovenský prozaik, publicista a autor dokumentárnych diel.

 Životopis 
Po skončení Vysokej školy dopravnej v Žiline, pracoval ako stavbyvedúci na viacerých stavbách v Čechách a na Slovensku. V Československom rozhlase v Košiciach začal pôsobiť v roku 1986. Po roku 1990 pracoval v Literárnom týždenníku a v denníkoch Smena, po politických zásahoch bol jedným zo spoluzakladateľov denníka Sme. Od roku 1994 pôsobil v Nemecku a na Slovensku v investičnej spoločnosti. V roku 2000 navštívil viackrát Kosovo, odkiaľ prispieval do Kultúrneho života. V rokoch 2000 – 2003 pracoval v literárnej redakcii Slovenského rozhlasu v Košiciach. Členom Rozhlasovej rady bol v rokoch 2004 – 2010. V Ústave pamäti národa (ÚPN) pôsobil v rokoch 2016 – 2017 ako hovorca a šéfredaktor časopisu Pamäť národa.

 Dielo 
Knižne debutoval v roku 1986 zbierkou poviedok Komu ujde vlak, za ktorú dostal Cenu Ivana Krasku. O tri roky neskôr vydal román V očiach soľ, po ktorom nasledovala opäť poviedková kniha Milovanie so sochou Miriam (1995). Príbeh novinára a udalostí po roku 1989 spracoval aj s dávkou humoru v próze Som Ťukot (1999).

Ako autor literatúry faktu sa prezentoval publikáciu Odvlečení (2001), v ktorej sa zaoberal osudmi ľudí odvlečených v závere 2. svetovej vojny zo Slovenska do sovietskych gulagov.

Po knihe krátkych próz rôznych žánrov Návod na použitie zvyšnej časti života (2005) sa k téme odvlečených vrátil v románe ...a nezabudni na labute! (2014), vďaka ktorému sa v roku 2015 dostal medzi finalistov súťaže Anasoft litera.

Zážitky z ciest po Kosove tesne po ukončení krvavého vojnového konfliktu na Balkáne opísal v románe Balkan blues (2018). Je aj autorom knižnej eseje o prvom prezidentovi Slovenskej republiky pod názvom Michal Kováč a jeho bremeno (2003).

V roku 2023 vydal knihu desiatich pozoruhodných príbehov zo sovietskych pracovných táborov Desaťkrát GULAG.

Okrem ceny Ivana Krasku za debut je Juščák držiteľ Prémie SC P.E.N. za rok 2001 za knihu Odvlečení a hlavnej ceny Asociácie organizácií spisovateľov Slovenska (2014) za román ...a nezabudni na labute!

 Prozaické knihy 
 Komu ujde vlak, zbierka poviedok (Bratislava 1986; Cena Ivana Kraska za najlepší debut)
 V očiach soľ, román (Bratislava 1989)
 Milovanie so sochou Miriam, zbierka poviedok (Bratislava 1996)
 Som Ťukot, román (Bratislava 1998)
 Návod na použitie zvyšnej časti života, zbierka humoristických poviedok (Bratislava, 2005)
 ...a nezabudni na labute!, román (Bratislava, Kalligram 2003), udelená Cena Obce spisovateľov Slovenska, Cena Asociácie organizácií spisovateľov Slovenska, finalista Anasoft litera 2015
 Balkan blues, román (Bratislava, Marenčin)

 Literatúra faktu 
 Odvlečení, osudy občanov Československa, odvlečených do pracovných táborov GULAG v ZSSR (Bratislava, Kalligram, 2001, 2011)
Michal Kováč a jeho bremeno, esej o prvom slovenskom prezidentovi (Bratislava, Kalligram 2003)
Desaťkrát GULAG (Bratislava, 2023)

 Externé odkazy 

 Článok o Juščákovej knihe Odvlečení

Kategória:Slovenskí spisovatelia
Kategória:Slovenskí novinári
Kategória:Slovenskí publicisti
Kategória:Laureáti Ceny Ivana Kraska
Kategória:Osobnosti z Prešova